KIRJALLINEN KYSYMYS E-1771/02 esittäjä(t): Gabriele Stauner (PPE-DE) komissiolle. Pascal Lamyn kuulustelun pöytäkirja komission petostentorjuntayksikössä.



Virallinen lehti nro 309 E , 12/12/2002 s. 0159 - 0160



KIRJALLINEN KYSYMYS E-1771/02 esittäjä(t): Gabriele Stauner (PPE-DE) komissiolle (21. kesäkuuta 2002) Aihe: Pascal Lamyn kuulustelun pöytäkirja komission petostentorjuntayksikössä Komission puheenjohtaja Romano Prodi vahvisti kirjalliseen kysymykseeni E-0645/02(1) komission puolesta antamassaan vastauksessa, että Pascal Lamy tapasi petostentorjunnan koordinointiyksikön (UCLAF) virkamiehiä 20. marraskuuta 1997 ollessaan Crédit Lyonnais -pankin johtokunnan jäsen. Lamy oli jättänyt kertomatta tästä tapaamisesta, kun Euroopan parlamentti kuuli häntä kesällä 1999 ennen komission jäseneksi nimittämistä. Tapaamisen syy kuuluu olleen turvallisuuspalveluja tarjoavan Group 4 Securitas -yhtiön kanssa tehtävä sopimus. Sopimuksen tekemiseen vuonna 1992 ja sitä seuranneisiin vuosiin liittyi lukuisia vakavia säännönvastaisuuksia(2), joissa oli osallisina komission turvallisuudesta vastaavan osaston korkeita virkamiehiä (tarjousasiakirjojen manipulointi Group 4 Securitasin hyväksi, haamuhenkilöstön rekrytointi, tiettyjen henkilöiden suosiminen, muiden komission yksiköiden vakoilu). Kirjalliseen kysymykseeni E-0645/02 annetussa vastauksessa todetaan ainoastaan, ettei Euroopan petostentorjuntavirastolla (OLAF) ole tämän istunnon pöytäkirjaa. 1. Onko komissio varmistanut komission jäsen Lamylta ja asianosaisilta komission virkamiehiltä, pidettiinkö marraskuun 20. päivän 1997 kokouksessa pöytäkirjaa? 2. Onko myös tässä tapauksessa kyse siitä, että pöytäkirja kyllä laadittiin, mutta se on kadonnut jäljettömiin, kuten aikoinaan Fléchardin tapauksessa? 3. Pitääkö paikkansa, että kyseisessä istunnossa Lamy antoi OLAFin virkamiehille määräyksen olla tutkimatta tarkemmin tiettyjä epäilyttäviä seikkoja peittääkseen oman roolinsa ja epäonnistumisensa turvallisuudesta vastaavaa osastoa koskevassa asiassa? 4. Onko tämä todellinen syy siihen, miksi komissio on estänyt minua perehtymästä tiettyihin turvallisuudesta vastaavaan osastoon liittyviin asiakirjoihin (katso kirjalliseen kysymykseeni P-3450/01 annettu vastaus(3))? 5. Onko komissio nyt valmis toimittamaan minulle kyseiset asiakirjat? (1) EYVL C 205 E, 29.8.2002, s. 183. (2) Yksityiskohtia on kuvattu 15. maaliskuuta 1999 annetussa riippumattoman asiantuntijakomitean kertomuksessa syytöksistä, jotka koskevat petoksia, huonoa hallintoa ja nepotismia Euroopan komissiossa. (3) EYVL C 134 E, 6.6.2002, s. 233. Romano Prodin komission puolesta antama vastaus (13. syyskuuta 2002) 1. Komissio vastasi arvoisan parlamentin jäsenen kirjalliseen kysymykseen E-0645/02, että Euroopan petostentorjuntaviraston OLAFin antamien tietojen mukaan sillä ei ole pöytäkirjaa kokouksesta, joka pidettiin Pariisissa 20. marraskuuta 1997 osana petostentorjunnan koordinointiyksikön (UCLAF) tuolloista tutkimusta. Komission antama vastaus perustuu tietoihin, jotka se sai yksiköltä, joka jatkoi UCLAF:n työtä ja otti tapaukset vastaan sellaisena kuin ne silloin olivat. 2. Arvoisan parlamentin jäsen näyttää kysymyksessään olettavan, että pöytäkirja on kadonnut jäljettömiin, koska komissio on ilmoittanut, että sillä ei ole sitä. Komissio ei voi yhtyä tähän näkemykseen, ja komissio olisi kiitollinen, jos arvoisa parlamentin jäsen voisi toimittaa sen tietoon seikat, joiden perusteella hän katsoo, että 20. marraskuuta pidetystä kokouksesta tehtiin pöytäkirja. 3. UCLAF:n henkilöstöä lukuun ottamatta yksikään komission yksiköiden edustaja ei osallistunut arvoisan parlamentin jäsenen mainitsemaan tapaamiseen. Komission on hyvin vaikea kuvitella, että Pascal Lamy, joka tuolloin kuului Crédit Lyonnais'n johtajistoon ja jolla ei ollut mitään hierarkkista suhdetta UCLAF:n henkilöstöön, olisi voinut antaa määräyksiä tutkimuksesta vastaavalle UCLAF:n henkilöstölle. Komissio on varsin hyvin tietoinen siitä, että Group 4 Securitas -yrityksen kanssa tehty sopimus oli kiistanalainen osa edellisten komissioiden sopimusten hallinnointia. Asia on kuitenkin tutkittu ja tarkastettu hyvin monista eri näkökulmista muun muassa seuraavissa tahoissa ja selvityksissä: - UCLAF - riippumaton viisasten komitea - komission sisällä tehty hallinnollinen tutkimus - useat virkamiehiä vastaan käynnistetyt kurinpitomenettelyt - Brysselin yleisen syyttäjänviraston pyynnöstä tutkintotuomarin johdolla tehty oikeudellinen tutkimus, joka ei johtanut jatkotoimenpiteisiin. On hyvin rohkea oletus, että 20. marraskuuta 1997 pidettyyn tapaamiseen liittyvät seikat olisivat voineet saada asian näyttäytymään toisessa valossa. 4. Syyt, joiden vuoksi komissio kieltäytyi luovuttamasta arvoisalle parlamentin jäsenelle hänen kirjallisessa kysymyksessä P-3450/01 pyytämiänsä asiakirjoja, on annettu vastauksessa tuohon kysymykseen. 5. Komissiolla ei ole mitään lisättävää vastauksiin, jotka se antoi tiettyjen asiakirjojen saantia koskeviin arvoisan parlamentin jäsenen kirjallisiin kysymyksiin P-3450/01 ja E-0645/02. Syyt, joiden perusteella nämä asiakirjat kieltäydyttiin luovuttamasta, ovat edelleen voimassa. Nämä ovat käynnissä olevien tutkimusten suojeleminen sekä henkilöiden yksityiselämän ja henkilötietojen suojeleminen varainkäytön valvonnasta peräisin olevan asiakirjan osalta.